**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για το νομοσχέδιο «Ο περί Οδικής Ασφάλειας (Τροποποιητικός) (Αρ. 3) Νόμος του 2022»**

**Παρόντες:**

Μαρίνος Μουσιούττας, πρόεδρος Γιαννάκης Γαβριήλ

Κώστας Κώστα Χρίστος Ορφανίδης

Δημήτρης Δημητρίου Σταύρος Παπαδούρης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 27 Οκτωβρίου και στις 3 και 17 Νοεμβρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Τμήματος Οδικών Μεταφορών του ίδιου υπουργείου, της Νομικής Υπηρεσίας της Δημοκρατίας, της Ομοσπονδίας Εργοδοτών και Βιομηχάνων (ΟΕΒ), του Κυπριακού Εμπορικού και Βιομηχανικού Επιμελητηρίου (ΚΕΒΕ), της Παγκύπριας Οργάνωσης Βιοτεχνών Επαγγελματιών Καταστηματαρχών (ΠΟΒΕΚ) και του Συνδέσμου Εισαγωγέων Μηχανοκίνητων Οχημάτων (ΣΕΜΟ).

Σημειώνεται ότι στο στάδιο της συζήτησης του πιο πάνω νομοσχεδίου παρευρέθηκαν επίσης τα μέλη της επιτροπής κ. Φωτεινή Τσιρίδου, Πρόδρομος Αλαμπρίτης, Βαλεντίνος Φακοντής και Χρύσανθος Σαββίδης.

Σκοπός του νομοσχεδίου είναι η τροποποίηση του περί Οδικής Ασφάλειας Νόμου, ώστε να παρασχεθεί η δυνατότητα στον Υπουργό Μεταφορών, Επικοινωνιών και Έργων να εκδίδει διατάγματα στα οποία να καθορίζονται σχετικές απαιτήσεις σε διαφημίσεις προώθησης αγοράς ή χρήσης συγκεκριμένων προϊόντων για σκοπούς βελτίωσης της οδικής ασφάλειας. Ειδικότερα, σύμφωνα με το νομοσχέδιο, ως αυτό αρχικά κατατέθηκε στη Βουλή, οι απαιτήσεις αυτές θα αφορούν ενσωμάτωση επικοινωνιακών μηνυμάτων με διάφορους τρόπους σε διαφημίσεις προώθησης αγοράς ή χρήσης οχημάτων ή σε διαφημίσεις που αφορούν στην κατανάλωση αλκοόλ, με απώτερο στόχο την καλλιέργεια οδικής συνείδησης. Σύμφωνα με την εισηγητική έκθεση που συνοδεύει το νομοσχέδιο, η προτεινόμενη ρύθμιση αποτελεί μία εκ των δράσεων του Τομέα της Εκπαίδευσης, Προβολής και Ευαισθητοποίησης για την Οδική Ασφάλεια του Στρατηγικού Σχεδίου για την Οδική Ασφάλεια 2021-2030.

Στο πλαίσιο της συζήτησης του νομοσχεδίου στην επιτροπή ο εκπρόσωπος του Υπουργείου Μεταφορών, Επικοινωνιών και Έργων επεξήγησε τον σκοπό και τις επιδιώξεις του νομοσχεδίου και ανέλυσε συνοπτικά τις κυριότερες πρόνοιές του. Επιπροσθέτως, ο ίδιος επισήμανε ότι η προτεινόμενη ρύθμιση αποτελεί υποχρέωση των προσώπων που ασχολούνται με την εμπορία οχημάτων και αλκοολούχων ποτών κατά την προώθηση αγοράς ή χρήσης των εν λόγω προϊόντων τους μέσω διαφημιστικών μηνυμάτων να περιλαμβάνουν στις εν λόγω διαφημίσεις μηνύματα για την προαγωγή της οδικής ασφάλειας.

Οι εκπρόσωποι της ΟΕΒ, του ΚΕΒΕ, της ΠΟΒΕΚ και του ΣΕΜΟ συμφώνησαν με τους σκοπούς και τις επιδιώξεις του νομοσχεδίου.

Στο στάδιο της κατ’ άρθρον συζήτησης μέλη της επιτροπής ζήτησαν διευκρινίσεις ως προς τα προϊόντα τα οποία εμπίπτουν στο πεδίο εφαρμογής του προτεινόμενου νόμου, καθώς στο κείμενο του νομοσχεδίου, ως αυτό αρχικά κατατέθηκε στη Βουλή, γίνεται αναφορά και σε διαφημίσεις για προώθηση της χρήσης οχημάτων και όχι μόνο σε διαφημίσεις προώθησης της αγοράς οχημάτων. Σε διευκρινιστική απάντησή του ο εκπρόσωπος του Υπουργείου Μεταφορών, Επικοινωνιών και Έργων ανέφερε ότι οι πρόνοιες του νομοσχεδίου στοχεύουν στις διαφημίσεις αγοράς οχημάτων και στις διαφημίσεις που αφορούν στην κατανάλωση αλκοόλ και ως εκ τούτου συμφώνησε με τη διαγραφή της φράσης «ή χρήσης οχημάτων», καθώς, όπως ανέφερε, η φράση αυτή ενδέχεται να δημιουργεί προβλήματα στην εφαρμογή του προτεινόμενου νόμου.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη τα πιο πάνω, αποφάσισε να τροποποιήσει το κείμενο του νομοσχεδίου και να διαγράψει από αυτό τη φράση «ή χρήσης», ώστε να καταστεί σαφές ότι η επιβαλλόμενη υποχρέωση αφορά μόνο διαφημίσεις προώθησης της αγοράς οχημάτων και διαφημίσεις που αφορούν στην κατανάλωση αλκοόλ.

Υπό το φως των πιο πάνω, η Κοινοβουλευτική Επιτροπή Μεταφορών, Επικοινωνιών και Έργων ομόφωνα εισηγείται στη Βουλή την ψήφιση του νομοσχεδίου σε νόμο, αφού τροποποιηθεί ο τίτλος του, ώστε να αναφέρεται ως «Ο περί Οδικής Ασφάλειας (Τροποποιητικός) Νόμος του 2022».

22 Νοεμβρίου 2022

Αρ. Φακ.: 23.01.063.155-2022

ΜΙ/ΠΧ΄Ν